b'\n_START_ARTICLE_\nKa\xc5\xa1\xc4\x8dica\n_START_PARAGRAPH_\nKa\xc5\xa1\xc4\x8dica (tudi Loknarjevo brezno ali Loknarjeva prepadnica) je kapni\xc5\xa1ka jama v Beli Krajini. Le\xc5\xbei v bli\xc5\xbeini vasi Zapudje v ob\xc4\x8dini \xc4\x8crnomelj. To je najglobja znana jama na Poljanski gori in s tem tudi v Beli Krajini. Izjemna je po pestrosti kapni\xc5\xa1kih oblik v jugovzhodni Sloveniji._NEWLINE_Vhod v brezno je v gozdu zahodno od vasi Zapudje, nekaj 100 m jugovzhodno od vrha Vu\xc5\xa1ec (616 m). Vhodno, 55 m globoko brezno vodi v prostrano dvorano, ki se strmo spu\xc5\xa1\xc4\x8da do vodoravnega rova v globini 100 m. Rov ima dimenzije 10 x 10 m, je lepo zasigan in ima ve\xc4\x8d jezerc kapnice. Jama je del starej\xc5\xa1ega vodnega rova, ki je \xc5\xbee precej spremenjen s podori in sigo - sigove kope, ponvice in sigovi slapovi. Na stenah so kijasti stalaktiti in zavese. Ponekod je odlo\xc5\xbeena plastovita ilovica._NEWLINE__NEWLINE_S stranskimi rovi jama meri 225 m, od vhoda do najni\xc5\xbeje to\xc4\x8dke je globoka 110 m.'